Document ID: 32008R0023

UREDBA KOMISIJE (ES) št. 23/2008
z dne 11. januarja 2008
o spremembi Uredbe Komisije (ES) št. 622/2003 o določitvi ukrepov za izvajanje skupnih osnovnih standardov za varnost letalstva
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Evropskega parlamenta in Sveta (ES) št. 2320/2002 z dne 16. decembra 2002 o določitvi skupnih pravil na področju varnosti civilnega letalstva (1) in zlasti člena 4(2) Uredbe,
ob upoštevanju naslednjega:
(1)
Na podlagi Uredbe (ES) št. 2320/2002 se od Komisije zahteva, da sprejme ukrepe za izvajanje skupnih osnovnih standardov za varnost letalstva po vsej Skupnosti. Uredba Komisije (ES) št. 622/2003 z dne 4. aprila 2003 o določitvi ukrepov za izvajanje skupnih osnovnih standardov za varnost letalstva (2) je bila prvi akt, ki določa take ukrepe.
(2)
Potrebni so ukrepi, ki bodo natančneje opredelili skupne osnovne standarde. Glede programa „Projekcija slike nevarnega predmeta“ (Threat Image Projection - TIP) je treba določiti zahteve glede delovanja. Preučiti je treba možnost, da se te zahteve redno pregledujejo, in sicer vsaj vsaki 2 leti, tako da odražajo tehnični razvoj, zlasti glede velikosti zbirke razpoložljivih virtualnih slik.
(3)
Z uporabo programa TIP je treba izboljšati učinkovitost pregledovalcev, ki pregledujejo tako ročno kot tudi oddano prtljago, tako da se z njim projicirajo virtualne slike nevarnih predmetov na rentgensko sliko prtljage. Določiti je treba najmanjši in največji odstotek virtualnih slik nevarnih predmetov, ki se projicirajo na slike prtljage. Pregledovalci morajo pri svojem odzivu na slike prtljage na podlagi programa TIP dobiti informacijo o tem, ali so se pri prepoznavanju virtualne slike nevarnega predmeta pravilno odzvali. Nadalje je treba zbirko virtualnih slik, ki se uporablja pri programu TIP, redno povečevati in posodabljati, da se upoštevajo novi nevarni predmeti in se prepreči prevelika navajenost na virtualne slike.
(4)
Podatki o zahtevah glede delovanja varnostne opreme, vključno s programom TIP, na letališčih ne smejo biti dostopni javnosti, saj bi se lahko zlorabili za izogibanje varnostnim ukrepom. Ti podatki morajo biti na voljo le regulativnim organom in proizvajalcem opreme.
(5)
Uredbo (ES) št. 622/2003 je zato treba ustrezno spremeniti.
(6)
Ukrepi, predvideni s to uredbo, so v skladu z mnenjem Odbora za varnost civilnega letalstva -
SPREJELA NASLEDNJO UREDBO:
Člen 1
Priloga k Uredbi (ES) št. 622/2003 se spremeni, kot je določeno v Prilogi k tej uredbi.
Člen 3 navedene uredbe se uporablja v skladu z zaupno naravo te priloge.
Člen 2
Ta uredba začne veljati 1. februarja 2008.
Ta uredba je v celoti zavezujoča in se neposredno uporablja v vseh državah članicah.
V Bruslju, 11. januarja 2008

Labels: 11
7
8
12
15